Эмираслан Гъанидин

Эмираслан Гъанидин — лезги шаир. 

Азербайжандин Вини ТӀигьиржал хуьре 1851 йисуз дидедиз хьана. Кесиб лежбердин хзандай тир Эмираслана уьмуьр авур девир зегьметчи халкь зулум-зиллетдин зунжурдавай, динди агъавалзавай ва сувахъанрин арадиз капитализмдин алакъаяр къвез эгечӀнавай аям хьана. ТӀагьиржалвийриз Эмираслан дерин кьатӀунар, хци зигьин авай кас яз чидай. Вахтсуз къазадикди бубани ими къакъатай Эмираслана кьве хзан идара ийизва. Ам уьмьурдин яцӀа гьатзава, дарвилер аквазва. Шаирдин кьилел мад са дуьшуьш къвезва. ТӀагьиржал хуьре цӀегьерин азар чкӀай чӀавуз Эмирасланан вахни стха рекьизва ва вични и азардикди са вилел зайиф ва жендек цӀегьре янай. Ягь авачир фекьийрин, зулумкар девлетлуйрин суфатар такун патал Эмираслан хуьряй экъечӀнай. Ада кӀвенкӀведай Манкъулидин, гуьгъуьнлай Велемир хуьрера уьмуьр гьална. Амма инани инсанар, Етим Эмина лагьайвал, хиперизни жанавурриз пай хьанвай. Шаир хейлин йисара гьахъ авачир дуьньядин сирерай кьил акъудиз, адан ери-бине чириз алахъзава. Эмираслан Гъанадинахъ уьмуьрдин месэлайриз бахшнавай, дуьньядикай веревирдер ийизвай ва кӀанивилин чӀалар ава. Абурай аквазвайвал, шаирди зегьметхъан халкьдиз поэзиядин фасагьат чӀалалди къуллугъна, адан дерди-гьалдикай рахана. Гьавиляй кьетӀен рангаралди туькӀуьрнавай Эмирасланан иер эсерри чаз чӀехи таъсирзава ва. Вири уьмьур дарвилерани азиятра кьиле фейи Эмираслан Гъанидин 1896 йисуз, гьеле жегьилзамаз, рагьметдиз фена. 

Эдебият
 Гьаким Къурбан «Лезги зарияр».

Категория:Лезги шаирар